ছ’গোলের বন্যায় লাওসকে ভাসিয়ে এশিয়ান কাপের যোগ্যতা অর্জন পর্বে পৌঁছে গেল ভারত। বৃষ্টিভেজা গুয়াহাটির ইন্দরা গাঁধী অ্যাথলেটিক স্টেডিয়ামে স্টিভেন কনস্ট্যান্টাইনের কোচিংয়ে অন্যতম সেরা ম্যাচ উপহার দিলেন সুনীল ছেত্রী, জেজে লালপেখলুয়ারা। জোড়া গোল করলেন জেজে। বাকি গোলদাতারা হলেন সুমিত পাসি, সন্দেশ ঝিংঘাম, মহম্মদ রফিক এ‌বং ফুলগান্সো কার্দোজো।
ফেডারেশন কাপ ফাইনালে এই গুয়াহাটিতেই জোড়া গোল করে মোহনবাগানের জয়ের নায়ক হয়েছিলেন জেজে। এবার জাতীয় দলের হয়েও সঠিক সময়ে নিজেকে মেলে ধরলেন মিজোরামের স্ট্রাইকার। অ্যাওয়ে ম্যাচে গোল করে দলকে জিতিয়েছিলেন। ঘরের মাঠেও ১ গোলে পিছিয়ে থাকা অবস্থায় তিনি সমতা ফেরালেন। জেজের প্রথম গোলের পর লাওসের ওপর কার্যত আক্রমণের রোলার চালিয়ে দিল ভারত। দ্বিতীয়ার্ধের শেষ দিকে জেজের সাইডভলি পোস্টে লেগে না ফিরলে হ্যাটট্রিকও করে ফেলতেন তিনি। অন্যদিকে গোল না করলেও অনবদ্য ফুটবল খেললেন জ্যাকিচন্দ্র সিংহ। কোচ স্টিভেন কনস্ট্যান্টাইন বলেছেন, ‘‘আমার লক্ষ্য ছিল এশিয়ান কাপের যোগ্যতা অর্জন পর্বে পৌঁছে যাওয়া। সব কৃতিত্ব ফুটবলারদের।’’
সিএবি কর্তারাও ক্রিকেটীয় সমস্যাগুলো নিয়ে ওয়াকিবহাল। একাধিক সতর্কতামূলক পদক্ষেপও করা হচ্ছে। গোলাপি বলে ম্যাচ করাটা যাঁর মস্তিষ্কপ্রসূত, সেই যুগ্ম-সচিব অভিষেক ডালমিয়া বলছেন, ‘‘যাদের থেকে গোলাপি বল কেনা হয়েছে, সেই কোকাবুরা সংস্থার বিশেষজ্ঞদের মতামত নিয়েই এগোচ্ছি। অস্ট্রেলিয়া-নিউজিল্যান্ড টেস্ট ম্যাচ যে বলে খেলা হয়েছিল, সেই বলই আনা হয়েছে।’’ অভিষেক আরও বলছেন, ‘‘বলের রং নষ্ট হয়ে যেতে পারে বলে প্রয়োজনে ৭০ ওভারে বল বদলে দেওয়ার পরিকল্পনা রয়েছে। নৈশালোকের ম্যাচে কালো রংয়ের সাইটস্ক্রিন ব্যবহার করা হলেও সুপার লিগের ফাইনালে সাদা সাইটস্ক্রিন থাকবে।’’ বলের বিকৃতি যাতে না ঘটে, সে জন্য ইডেনের পিচে পুরু ঘাসের আস্তরণ রাখা হচ্ছে।
ভারতের মাটিতে গোলাপি বলে প্রথম ক্রিকেট ম্যাচের মঞ্চ তৈরি। মঙ্গলবার ফাইনালে পৌঁছে গিয়েছে ভবানীপুর ক্লাব। দ্বিতীয় ফাইনালিস্ট নির্ধারিত হয়ে গেলেই শুরু হয়ে যাবে মাহেন্দ্রক্ষণের মহড়া।